Úradný vestník L 208 , 24/07/1998 S. 0043 - 0048



Smernica Komisie 98/51/ES z 9. júla 1998 stanovujúca určité opatrenia pre vykonávanie smernice Rady 95/69/ES stanovujúcej podmienky a opatrenia pre schvaľovanie a registráciu určitých podnikov a sprostredkovateľov pôsobiacich v sektore krmív (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 95/69/ES z 22. decembra 1995 stanovujúcu podmienky a opatrenia na schvaľovanie a registráciu určitých podnikov a sprostredkovateľov pôsobiacich v sektore krmív pre zvieratá a ktorá mení a dopĺňa smernice 70/524/EHS, 74/63/EHS, 79/373/EHS a 82/471/EHS [1], ďalej len "smernica 95/69/ES", a najmä na jej článok 15, keďže táto smernica stanovuje pravidlá týkajúce sa podmienok schvaľovania a registrácie týchto podnikov nachádzajúcich sa v spoločenstve; keďže sa musia prijať rovnaké ustanovenia pre schvaľovanie a registráciu podnikov nachádzajúcich sa v tretích krajinách; keďže výber týchto krajín musí byť založený na kritériách všeobecného charakteru, ako sú pravidlá platné v oblasti výroby krmív a organizácie a právomoci príslušného orgánu zodpovedného za kontrolu v tejto oblasti; keďže sa musí zabezpečiť, aby tieto podniky, nachádzajúce sa v tretích krajinách, spĺňali podmienky, ktoré sú prinajmenšom totožné s tými, ktoré sú stanovené pre podniky nachádzajúce sa v členských štátoch tak, aby sa zabezpečilo, že výrobky z nich odvodené nepredstavujú riziko pre zdravie ľudí alebo zvierat alebo pre životné prostredie; keďže sa musí predvídať možnosť, že experti z Komisie a členských štátov budú v tretích krajinách overovať dodržiavanie pravidiel ustanovených touto smernicou; keďže zoznam tretích krajín a ich podnikov bude podliehať ďalším vykonávacím rozhodnutiam; keďže je nevyhnutné, aby sa neprerušil obchod s tretími krajinami, mať prechodné opatrenia na zmenu zo starého na nový systém dovozných povolení, pokým sa nedosiahne plná prevádzka nového režimu; keďže, pokým sa neprijmú zoznamy podnikov, nachádzajúcich sa v tretích krajinách, by členské štáty mali zaslať Komisii a ostatným členským štátom informácie týkajúce sa podnikov, nachádzajúcich sa v tretích krajinách, ktoré majú povolené uviesť výrobky do obehu v rámci spoločenstva a ktoré majú zástupcu, nachádzajúceho sa na ich území; keďže na definovanie modelu ako pre register schválených podnikov a sprostredkovateľov, tak aj pre zoznam registrovaných podnikov a sprostredkovateľov, by sa mali prijať jednotné opatrenia; keďže na definovanie štruktúry ako pre schválený počet, tak aj pre registrovaný počet podnikov a sprostredkovateľov, by sa mali prijať jednotné opatrenia; keďže opatrenia, stanovené v tejto smernici, sú v súlade so stanoviskom Stáleho výboru pre krmivá, PRIJALA TÚTO SMERNICU: KAPITOLA I Definície Článok 1 Na účely tejto smernice sa "príslušným orgánom" rozumie orgán členského štátu alebo tretej krajiny zodpovedný za vykonávanie úradnej kontroly v oblasti výživy zvierat. KAPITOLA II Zoznam tretích krajín Článok 2 1. Komisia, rozhodujúca v súlade s postupom ustanoveným v článku 16 smernice 95/69/ES, stanoví zoznam uvedený v článku 15 a), prvá zarážka, danej smernice. Zoznam sa môže zmeniť alebo integrovať na základe rovnakého postupu. 2. Pri rozhodovaní, či sa určitá krajina môže uviesť na zoznam, uvedený v odseku 1, sa zohľadní najmä: a) legislatíva danej krajiny v sektore krmív a predovšetkým pravidlá v oblasti výroby výrobkov a látok, určených na použitie vo výžive zvierat a ich uvedenia do obehu, ako aj i pravidlá kontroly; b) štruktúra a organizácia príslušného orgánu, ako aj právomoc daného príslušného orgánu a záruky, ktoré môže poskytnúť ohľadom uplatňovania pravidiel spoločenstva; c) organizácia a vykonávanie primeranej kontroly v sektore krmív; d) záruky, ktoré táto tretia krajina môže poskytnúť o dodržiavaní noriem, ktoré sú prinajmenšom totožné s tými, ktoré sú ustanovené v prílohe k smernici 95/69/ES. 3. Rozhodnutia, uvedené v odseku 1, sa uverejnia. Každých päť rokov sa uverejní upravený zoznam. KAPITOLA III Schválenie podnikov nachádzajúcich sa v tretích krajinách Článok 3 Zoznamy schválených podnikov 1. Komisia, rozhodujúca v súlade s postupom ustanoveným v článku 16 smernice 95/69/ES a na základe oznámenia príslušných orgánov tretích krajín, uvedených v článku 2 (1), stanoví zoznamy podnikov nachádzajúcich sa v tretích krajinách, odkiaľ členské štáty povolia dovoz výrobkov, uvedených v článku 2 a), b), c) a d) danej smernice. Zoznam sa môže meniť rovnakým postupom: - v súlade s výsledkami kontrol stanovených v článku 5 alebo - na základe nepriaznivých výsledkov kontrol vykonaných na dovezených výrobkoch, alebo - aby sa tak zohľadnili nové informácie od príslušného orgánu tretej krajiny. 2. Podnik sa na zozname môže uviesť len vtedy: - ak sa nachádza v jednej z krajín zo zoznamu uvedenom v článku 2 (1), - ak spĺňa požiadavky, ktoré sú prinajmenšom totožné s tými, ktoré ustanovuje smernica 95/69/ES. 3. Rozhodnutia, uvedené v odseku 1, sa uverejnia. Každých päť rokov sa uverejní upravený zoznam. KAPITOLA IV Registrácia podnikov nachádzajúcich sa v tretích krajinách Článok 4 Zoznamy registrovaných podnikov 1. Komisia, rozhodujúca v súlade s postupom ustanoveným v článku 16 smernice 95/69/ES a na základe oznámenia príslušných orgánov tretích krajín uvedených v článku 2 (1), stanoví zoznamy podnikov nachádzajúcich sa v tretích krajinách, odkiaľ členské štáty povolia dovoz výrobkov uvedených v článku 7 (2) a), b) a c) danej smernice. Zoznam sa môže zmeniť rovnakým postupom: - v súlade s výsledkami kontrol stanovenými v článku 5 alebo - na základe nepriaznivých výsledkov kontrol vykonaných na dovezených výrobkoch, alebo - aby sa tak zohľadnili nové informácie od príslušného orgánu tretej krajiny. 2. Podnik sa na zoznam môže uviesť len vtedy: - ak sa nachádza v jednej z krajín zo zoznamu uvedenom v článku 2 (1), - ak spĺňa požiadavky, ktoré sú prinajmenšom totožné s tými, ktoré ustanovuje smernica 95/69/ES. 3. Rozhodnutia, uvedené v odseku 1, sa uverejnia. Upravený zoznam sa uverejní každých päť rokov. KAPITOLA V Všeobecné ustanovenia Článok 5 Kontroly na mieste 1. Inšpekcie na mieste môžu v prípade potreby vykonať experti komisie a členských štátov, aby sa overilo, či sa uplatňujú ustanovenia tejto smernice a najmä ustanovenia článkov 2 (2), 3 (2) druhá zarážka a 4 (2) druhá zarážka. Expertov z členských štátov vymenuje Komisia na návrh členských štátov. 2. Komisia informuje členské štáty o výsledkoch inšpekcií uvedených v odseku 1. KAPITOLA VI Prechodné opatrenia Článok 6 1. Pokým sa neprijmú rozhodnutia, uvedené v článku 2 (1), článku 3 (1) a článku 4 (1), môžu členské štáty povoliť len dovoz výrobkov z podnikov tretích krajín, uvedených v článku 3 a 4, ktoré majú zástupcu v rámci spoločenstva. Budú požadovať, aby sa meno a adresa zástupcu, pôsobiaceho v rámci spoločenstva, uviedla na registri a na zozname, a to oproti názvu a adrese výrobcu uvedenom v článku 8. 2. Zástupcovia, uvedení v odseku 1, ktorí uvažujú vykonávať svoju činnosť po prvýkrát, predložia počnúc 1. januárom 1999 príslušnému orgánu členského štátu, kde sa nachádzajú, prehlásenie, v ktorom sa zaviažu: - zabezpečiť, že podnik bude spĺňať podmienky stanovené v článku 3 (2) druhá zarážka alebo v článku 4 (2) druhá zarážka, - viesť, pokiaľ je to uplatniteľné, pre podniky, ktoré zastupujú, register výrobkov, uvedených v článku 3 a 4, ktoré tieto podniky uviedli podľa príslušných ustanovení stanovených v prílohe k smernici 95/69/ES v rámci spoločenstva do obehu. 3. Zástupcovia, uvedení v odseku 1, ktorí 31. decembra 1998 vykonávali svoju činnosť, v nej môžu pokračovať za predpokladu, že do 1. mája 1999 predložia prehlásenie uvedené v odseku 2. 4. Členské štáty zakážu uvedenie výrobkov do voľného obehu v rámci spoločenstva, ktoré pochádzajú z podniku: a) ak jeho zástupca v spoločenstve nedodržiava podmienky odseku 2 a 3 alebo b) ak, po prvé, podnik alebo jeho zástupca už nespĺňa základnú podmienku vzťahujúcu sa na ich činnosť na základe výsledkov: - kontroly dovezených výrobkov alebo - kontroly na mieste uvedenej v článku 5, a ak, po druhé, podnik alebo jeho zástupca túto podmienku nesplní v primeranej lehote. Článok 7 1. Pokým sa neprijmú rozhodnutia, uvedené v článku 2 (1), článku 3 (1) a článku 4 (1), členské štáty do 30. júna 1999 zašlú Komisii a ostatným členským štátom po prvýkrát kópiu registra a zoznamu podnikov, uvedených v článku 8 a 6 (1). 2. Akákoľvek zmena registra alebo zoznamu, uvedeného v odseku 1, učinená po 30. júni 1999 sa musí ostatným členským štátom, ako i Komisii predložiť samostatne. KAPITOLA VII Register a zoznam podnikov a sprostredkovateľov, číslo schválenia a registrácie Článok 8 Register, uvedený v článku 5 (1) a zoznam, uvedený v článku 10 (1) smernice 95/69/ES, sa musí vypracovať v súlade s modelom stanoveným v kapitolách I.1 alebo I.2 prílohy k tejto smernici v uvedenom poradí. Článok 9 Číslo schválenia, uvedené v článku 5 (1) a registračné číslo, uvedené v článku 10 (1) smernice 95/69/ES, má formu stanovenú v kapitole II prílohy k tejto smernici. KAPITOLA VIII Záverečné ustanovenia Článok 10 1. Členské štáty najneskôr do 31. decembra 1998 prijmú a uverejnia zákony, iné právne predpisy a administratívne opatrenia potrebné na zabezpečenie súladu s touto smernicou. Bezodkladne o tom budú informovať Komisiu. Tieto ustanovenia sa budú uplatňovať od 1. januára 1999. Tieto ustanovenia budú obsahovať odkaz na túto smernicu, alebo sa k nim takýto odkaz pripojí v čase ich oficiálneho uverejnenia. Podrobnosti tohto odkazu stanovia členské štáty. 2. Členské štáty zašlú Komisii prvé znenie ustanovení vnútroštátneho práva prijatého v oblasti, ktorú upravuje táto smernica. Článok 11 Táto smernica nadobúda účinnosť tretí deň odo dňa jej uverejnenia v Úradnom vestníku Európskych spoločenstiev. Článok 12 Táto smernica je adresovaná členským štátom. V Bruseli 9. júla 1998. Za Komisiu Franz Fischler člen Komisie [1] Ú. v. ES L 332, 30.12.1995, s. 15. -------------------------------------------------- PRÍLOHA KAPITOLA I +++++ TIFF +++++ +++++ TIFF +++++ KAPITOLA II Číslo schválenia uvedené v článku 5 (1) a registračné číslo uvedené v článku 10 (1) smernice 95/69/ES musí mať nasledovnú štruktúru: 1. znak "α", ak je podnik alebo sprostredkovateľ schválený. 2. kód ISO členského štátu alebo tretej krajiny, kde sa daný podnik alebo sprostredkovateľ nachádza, 3. národné referenčné číslo s maximálnym počtom 8 alfanumerických znakov. --------------------------------------------------